Løken var både politisk, kulturelt og kristelig engasjert. Han var med på å stifte Elverum Høyreforening og var formann en årrekke. Han var også medstifter av Høyreavisen (1911–29) og Østerdalens Skoveierforening, deltok i arbeidet med å reise Heradsbygd kirke, var engasjert i arbeidet med Glomdalsmuseet og med Finne-Grønns bygdebok for Elverum. Som ordfører deltok han også i diskusjonene omkring Trysilbanens trasé.